Æneas
Store norske leksikon,Språk og litteratur,Litteratur i verden,Europa,Romerrikets litteratur
Æneas var en trojansk helt i gresk-romersk mytologi og litteratur. Etter sagnene var han sønn av gudinnen Venus og trojaneren Ankhises. I Homers greske epos Iliaden omtales han som dardanernes konge, forbundsfelle med trojanerne og nest etter Hektor deres beste fører, som også gudene verner om. Æneas blir en spesielt viktig skikkelse i i romersk mytologi, hvor han regnes som stamfar til Romulus, Romas mytologiske grunnlegger. Han var hovedpersonen i den romerske dikteren Vergils epos Aeneiden, hvor vi kan lese historien om hvordan han, etter trojanerkrigen og byen Trojas fall mot grekerne, leder de overlevende trojanerne mot Italia. Her oppretter de riket som blir forløperen for Romerriket.
Den juliske slekten regner seg å stamme fra hans sønn Ascanius, også kalt Iulus. Fremtredende historiske skikkelser fra denne slekten er Gaius Julius Caesar og hans adoptivsønn Oktavian, senere Augustus, som regnes som Romerrikets første keiser. Les mer i Store norske leksikon latinsk litteratur Æneiden Vergil Litteratur Hornblower & Spawforth (red.), The Oxford Classical Dictionary, Fourth edition, 2012.